รัฐบาลไทย-ข่าวทำเนียบรัฐบาล-มหาดไทย จัดสัมมนาขับเคลื่อนกลไก กรอ.ระดับนโยบาย เน้นการเชื่อมโยง และบริหารงานเชิงพื้นที่แบบบูรณาการ เพื่อสร้างความเข้มแข็งเศรษฐกิจภูมิภาคยั่งยืน
วันอาทิตย์ที่ 22 กันยายน 2562
มหาดไทย จัดสัมมนาขับเคลื่อนกลไก กรอ.ระดับนโยบาย เน้นการเชื่อมโยง และบริหารงานเชิงพื้นที่แบบบูรณาการ เพื่อสร้างความเข้มแข็งเศรษฐกิจภูมิภาคยั่งยืน
มหาดไทย จัดสัมมนาขับเคลื่อนกลไก กรอ.ระดับนโยบายเน้นการเชื่อมโยง และบริหารงานเชิงพื้นที่แบบบูรณาการ เพื่อสร้างความเข้มแข็งเศรษฐกิจภูมิภาคยั่งยืน
วันที่ 20 ก.ย. 2562เวลา 09.00 น. ที่ห้องแกรนด์ บอลรูม ชั้น 4 โรงแรมมิราเคิล แกรนด์ คอนเวนชั่น กรุงเทพมหานคร กระทรวงมหาดไทย จัดสัมมนา "การขับเคลื่อนการบูรณาการความร่วมมือภาครัฐและเอกชน เพื่อสร้างความเข้มแข็งทางเศรษฐกิจในส่วนภูมิภาค (ระดับนโยบาย)" จัดโดย สํานักพัฒนาและส่งเสริมการบริหารราชการจังหวัด (กรอ.) สํานักงานปลัดกระทรวงมหาดไทย โดยมีวัตถุประสงค์เพื่อสร้างความรู้ความเข้าใจให้กับหน่วยงานภาครัฐและภาคเอกชนที่เป็นกลไกการขับเคลื่อนงานด้านเศรษฐกิจในระดับพื้นที่ที่เกี่ยวข้องกับคณะกรรมการร่วมภาครัฐและเอกชนเพื่อการพัฒนาและแก้ไขปัญหาทางเศรษฐกิจ (กรอ.) ให้ได้รับทราบทิศทางและแนวทางการพัฒนาเศรษฐกิจของประเทศ ตลอดจนแนวนโยบายทางเศรษฐกิจของรัฐบาล เพื่อให้สามารถขับเคลื่อนไปสู่การปฏิบัติในพื้นที่ที่ชัดเจน เป็นรูปธรรม เกิดความต่อเนื่องและยั่งยืน โดยผู้เข้าร่วมสัมมนาฯ ประกอบด้วย ผู้ว่าราชการจังหวัด ในฐานะประธานคณะกรรมการร่วมภาครัฐและเอกชนเพื่อการพัฒนาและแก้ไขปัญหาทางเศรษฐกิจ (กรอ.) จังหวัดและกลุ่มจังหวัด ประธานหอการค้าจังหวัด ประธานสภาอุตสาหกรรมจังหวัด ประธานสภาอุตสาหกรรมท่องเที่ยวจังหวัด ประธานชมรมธนาคารจังหวัด ประธานสภาเกษตรจังหวัด รวมทั้ง ผู้แทนกระทรวง/กรมที่เกี่ยวข้องกับการพัฒนาเศรษฐกิจ และองค์กรภาคเอกชนในส่วนกลางที่เกี่ยวข้อง รวมกว่า 600 คน
สําหรับการสัมมนาฯ ในวันนี้ กระทรวงมหาดไทย ในฐานะหน่วยงานหลักในการสนับสนุน กํากับ และติดตามการทํางานของกลไก กรอ. จังหวัด และกลุ่มจังหวัด ในการดําเนินงานขับเคลื่อนการพัฒนาเศรษฐกิจระดับพื้นที่ (Area-Based) ที่จะนํานโยบายภาครัฐส่วนกลางมาปฏิบัติให้เกิดผลเป็นรูปธรรม โดยมุ่งเน้นการพัฒนาตามความต้องการของผู้มีส่วนได้เสียในระดับพื้นที่ และเป็นไปตามทิศทางการพัฒนาประเทศตามแผนพัฒนาเศรษฐกิจและสังคมแห่งชาติ ฉบับที่ 12 เช่น การปรับเปลี่ยนจากการเกษตรแบบดั้งเดิม (Traditional Farming) ไปสู่การเกษตรสมัยใหม่ที่เน้นการบริหารจัดการและเทคโนโลยี (Smart Farmer) ให้เป็นเกษตรกรแบบเป็นผู้ประกอบการ (Entrepreneur) การเป็น Smart Enterprises และ Startups ที่มีศักยภาพสูง การปรับเปลี่ยนจาก Traditional Services ซึ่งมีการสร้างมูลค่าค่อนข้างต่ําไปสู่ High Value Services หรือการปรับเปลี่ยนจากแรงงานทักษะต่ําไปสู่แรงงานที่มีความรู้ความเชี่ยวชาญและทักษะสูง (High Skill Value) นั้น ซึ่งจําเป็นต้องอาศัยองค์ความรู้ นวัตกรรม เทคโนโลยี และแนวทางการขับเคลื่อนที่สอดรับกับอัตลักษณ์ของพื้นที่ ชุมชน และสังคมความเป็นอยู่ของประชาชน เพื่อให้มีการเติบโตอย่างมีคุณภาพและยั่งยืน สอดรับนโยบาย Thailand 4.0 "มั่นคง มั่งคั่ง และยั่งยืน"
ดังนั้น เพื่อเป็นการสนับสนุนการพัฒนาและประสานการขับเคลื่อนการทํางานของกลไก กรอ.ในระดับนโยบาย กระทรวงมหาดไทย จึงได้จัดสัมมนาฯ มีการบรรยายพิเศษ โดยเชิญผู้บริหารรัฐบาล หน่วยงานภาครัฐ และภาคเอกชน มาให้ความรู้ความเข้าใจในเรื่องต่างๆ ที่เกี่ยวข้อง เช่นดร.สุวิทย์ เมษินทรีย์ รมว.กระทรวงการอุดมศึกษา วิทยาศาสตร์ วิจัยและนวัตกรรม ให้เกียรติบรรยายพิเศษเรื่อง “การขับเคลื่อนการพัฒนาความสามารถในการแข่งขัน การพัฒนาพื้นที่เศรษฐกิจ และการกระจายความเจริญสู่ภูมิภาค” โดยกล่าวถึง นโยบายการพัฒนาเศรษฐกิจของรัฐบาล และการสร้างความเข้มแข็งทางเศรษฐกิจในส่วนภูมิภาค รวมถึงความสามารถในการแข่งขันของประเทศไทยในปัจจุบัน การพัฒนาพื้นที่เศรษฐกิจและโอกาสของผู้ประกอบการและภาคประชาชนที่จะได้รับประโยชน์จากการพัฒนาที่ยั่งยืน โดยเน้นการพัฒนาเศรษฐกิจระดับฐานรากในพื้นที่ ในลักษณะการกระจายความเจริญสู่ภูมิภาค โดยสร้างพลังทางเศรษฐกิจที่เกิดจากพลังของประชาชนในพื้นที่ ด้วยการนํานวัตกรรมและเทคโนโลยีใหม่ๆ มาส่งเสริมการทํางาน และร่วมกันสร้างนวัตกรรมชุมชน นวัตกรรมแก้จน ที่ตอบโจทย์ในการสร้างความเข้มแข็งทางเศรษฐกิจสู่ชุมชนและประเทศชาติ
นายวิชัย อัศรัสกร รองประธานกรรมการหอการค้าไทย บรรยายพิเศษเรื่อง “การพัฒนาเศรษฐกิจของไทยในวิถีแห่งการเปลี่ยนแปลง และบทบาทของภาคเอกชน
ในการบูรณาการความร่วมมือกับภาครัฐเพื่อการพัฒนาเศรษฐกิจ” โดยกล่าวถึงสถานการณ์ทางเศรษฐกิจของประเทศไทยในปัจจุบัน และแนวโน้มเศรษฐกิจประเทศไทยในอนาคต รวมถึงแนวทางการพัฒนาและปัญหาที่ภาครัฐ ภาคเอกชน และหน่วยขับเคลื่อนงานด้านเศรษฐกิจในระดับพื้นที่ภาค/กลุ่มจังหวัด และจังหวัด ที่ทุกภาคส่วนจะต้องให้ความสําคัญ และเตรียมความพร้อมรับการเปลี่ยนแปลงทางเศรษฐกิจที่จะเกิดขึ้น พร้อมทั้งได้เสนอความต้องการของภาคเอกชนที่ต้องการแรงผลักดัน ทั้งในเรื่องนโยบายจากรัฐบาลและการสนับสนุนการดําเนินการในระดับพื้นที่ ในการขับเคลื่อนการพัฒนาเศรษฐกิจเพื่อสร้างโอกาสและศักยภาพทางการแข่งขัน
ุ
นอกจากนี้ การสัมมนาฯ ในช่วงบ่าย ยังมีการบรรยายพิเศษ เกี่ยวกับเรื่อง “การส่งเสริมตลาดการค้าและการยกระดับศักยภาพทางการแข่งขัน ทางด้านเศรษฐกิจ” โดยนางสาวพิมพ์ชนก วอนขอพร ผอ.สํานักงานนโยบายและยุทธศาสตร์การค้า กระทรวงพาณิชย์และเรื่อง “การพัฒนาสร้างความเข้มแข็งจากฐานราก” โดย นายนิสิต จันทร์สมวงศ์ อธิบดีกรมการพัฒนาชุมชน
ทั้งนี้ กระทรวงมหาดไทย มุ่งหวังว่า การสัมมนาฯ ครั้งนี้ จะเป็นการเสริมสร้างความรู้ความเข้าใจให้หน่วยงานในระดับพื้นที่ ซึ่งเป็นกลไกสําคัญในการขับเคลื่อนการพัฒนาพื้นที่ที่มีศักยภาพและความสามารถที่แตกต่างกัน ได้เพิ่มประสิทธิภาพของการดําเนินงาน ด้วยการเชื่อมโยงในทุกระดับ และมีการบริหารงานเชิงพื้นที่แบบบูรณาการ เพื่อลดความซ้ําซ้อนในการดําเนินงาน และเสริมสร้างประสิทธิภาพการขับเคลื่อนเศรษฐกิจของจังหวัดกลุ่มจังหวัด และประเทศ ภายใต้ความร่วมมือจากทุกภาคส่วนทั้งภาครัฐ ภาคเอกชน ภาคประชาคม และสถาบันการศึกษาในระดับพื้นที่เพื่อร่วมสร้างความเข้มแข็งทางเศรษฐกิจให้เกิดขึ้นอย่างยั่งยืนตลอดไป
กลุ่มงานเผยแพร่การประชาสัมพันธ์ กองสารนิเทศ สป.มท.
ครั้งที่ 155/2562